«Ватаным Татарстан»

**Чикләүләр кертмәкчеләр**

**Күп балалы гаиләләрнең барысына да җир бирмәскә   мөмкиннәр. РФ Төбәкләр үсеше министрлыгы белгечләре, өч һәм аннан да күп баласы булган гаиләләргә хөкүмәт тарафыннан бушлай бирелә торган җир биләмәсеннән һәр­кем файдаланырга тиеш тү­гел,  дип  белдерә. Алар фикеренчә, бары тик торак шартлары начар булганда гына мондый өс­тен­лек тиеш. Бу уңайдан алар махсус закон проекты эшләгән.**

2010 елда Россия Президенты, күп балалы гаилә­ләр­нең тормыш-көнкүрешен яхшырту максатыннан, 18 яше тулмаган, 3 һәм аннан да күп балалы гаиләләргә торак йорт салу, бакча, дача йорты тоту өчен бушлай җир билә­мәләре бүлеп бирү турындагы законны имзалады. Бу җә­һәттән төбәкләрдә эш башланды. Закон үтә­лешен Владимир Путин үз күзәтүе ас­тын­а алды, эш барышы бе­лән кызыксынып торды. Мәс­­кәүдә узган бер киңәш­мәдә безнең республикада эшнең уңай оештырылуы да ассызыкланды. Әле­ге эшнең үзәген­дә кайнаучы ТР Җир һәм мөл­кәт мөнәсә­бәтләре ми­нистр­лыгының рәсми сайтындагы мәгълүмат­лардан кү­ренгән­чә, закон кабул ител­гәннән соң республикада яшәүче 23 мең 207 гаилә җир сорап мөрәҗәгать иткән булган. Алар өчен 23 мең 486 кишәр­лек кадастр исәбенә куелган. 18 мең 767 гаиләгә йорт салу өчен биләмә би­релгән инде. Россия буенча 1 миллионнан артык күп балалы гаилә бар икән. 289 меңе җир кишәр­­­леге алырга теләп гариза язган булган, шуның 119,5 меңе­нә ки­шәрлек алу бәхете тә­тегән.

Законга үзгәрешләр кер­телгән очракта, мондый күк­тән төшкән байлык барлык гаиләләргә дә булмаска мөм­кин. РФ төбәкләр үсеше министры урынбасары Сергей Вахруков фикеренчә, гаилә­ләрнең барысына да бушлай җир бирергә кирәк түгел. Россиядә 400 меңнән артык аз керемле гаилә бар. Ә җир алырга хокуклылар арасында матди хәлләре тотрыклы булганнар да күп. Җитәкче бушлай җирне ярдәм буларак мохтаҗларга гына бирергә кирәк дигән фикерне алга сөрә.

Законга үзгәрешләр кер­телгән очракта, җир кишәр­легенә кемнәр дәгъва кыла ала соң? РФ Төбәкләр үсеше министрлыгының торак сәя­­сәте һәм торак-ком­муналь хуҗалык департаменты директоры Валентина Антропова белдер­гәнчә, бу исем­леккә торак шартлары начар булучылар гына керә алачак. Ягъни мәсәлән, мәй­даны социаль нормативлардан ким­рәк булган торакта яшәү­че­ләргә генә бушлай бирелә­чәк. Кагыйдә буларак, бер кешегә 18 квадрат метр торак булырга тиеш. Гаиләдә 5 кеше яши икән, аларның торак мәй­даны 90 квадрат метрга җитмәгән очракта гына йорт салу өчен бушлай җир алырга хокук би­ре­ләчәк. Ә менә бакча, дача кишәрлеге алырга теләү­челәргә чикләү­ләр булмаячак.

**(“Ватаным Татарстан”,   /№ 185, 13.11.2013/)**